4 dae voor vlak 3: Wat jy nou wil weet | Netwerk24
Deur Hanlie Stadler 28 Mei 2020 14:40
1. Oor oefening en sport
Mense mag van 06:00 tot 18:00 oefen, solank dit nie in georganiseerde groepe is nie en solank gesonde afstande gehandhaaf word.
Die perk op 5 km om jou huis val weg.
Nkosazana Dlamini-Zuma verwys in haar toespraak net na stap, hardloop en fietsry - nie na enige ander sport nie. Meer inligting word verwag oor of sport soos gholf byvoorbeeld toelaatbaar sal wees.
Sportwedstryde sonder toeskouers sal kan plaasvind, maar nie vir kontaksport nie. Die wedstryde mag slegs deur die spelers, skeidsregters en ander wedstrydbeamptes, joernaliste, mediese personeel en TV-kamerapersoneel bygewoon word.
Sportgeriewe soos sportklubs, gimnasiums en swembaddens bly gesluit.
Strande en openbare parke bly gesluit.
Dit lyk nie of gholf toegelaat sal word nie.
2. Oor drank
Drankverkope word toegelaat Maandag tot Donderdag van 09:00 tot 17:00. Drank mag nie oor naweke of op openbare vakansiedae verkoop word nie.
Geen drank mag op ’n perseel gedrink word nie. Kroeë, sjebiens en restaurante (vir aansitetes) bly toe.
Ebrahim Patel, minister van handel, nywerheid en mededinging, het egter beklemtoon enige plek met ’n dranklisensie – dus ook restaurante en sjebiens – mag drank verkoop, mits dit in toe houers is en nié op die perseel gedrink word nie.
3. Oor huiswerkers
Huiswerkers mag weer terugkeer werk toe, het Patel gesê. Hy het egter ook gesê dit mag net gebeur in omstandighede waar veiligheid gehandhaaf kan word, en dit sal nog in regulasies uiteengesit word. Die regulasies hieroor is nog nie uitgereik nie.
By implikasie mag tuiniers en tuindienste ook weer gaan werk omdat hulle nie ingesluit is in die lys dienste wat nié oopgestel mag word nie.
4. Oor kerk
Geloofsbyeenkomste mag plaasvind, maar met ’n maksimum van 50 mense en met maatreëls vir die handhaaf van gesonde afstande in werking.
Kerkdienste van hoogstens 50 mense is toelaatbaar. Foto: Felix Dlangamandla
5. Oor ‘brandpunte’
Die hele land skuif oor na vlak 3, maar sekere munisipaliteite word as brandpunte geklassifiseer. Sifting en toetsing in brandpunte word verskerp en meer mediese geriewe word aan dié munisipaliteite toegewys.
Metropolitaanse munisipaliteite is:
Nelson Mandelabaai (Port Elizabeth)
Buffalo City (Oos-Londen)
Kaapse Wynland (Wes-Kaap)
Chris Hani (Oos-Kaap)
6. Oor familie en vriende
Geen voorsiening word gemaak dat mense familielede of vriende mag besoek nie.
7. Oor rook
Tabakprodukte mag steeds nie verkoop word nie. Dié produkte mag wel vir die uitvoermark vervaardig word.
8. Oor hare, hande en voete
Persoonlike dienste soos haar-, grimeer- en skoonheidsbehandelings bly verbode. Tatoeëerders mag ook nie werk nie.
Patel sê hulle praat voortdurend met dié sektor om maatreëls te bepaal waarvolgens hulle kan heropen.
9. Oor uiteet
Mense mag voortaan hul eie kitskos gaan haal of dit vir aflewering bestel. Aansitetes bly verbode.
10. Oor aandklokreël
Die aandklokreël val oënskynlik weg. Mense moet steeds net beweeg om noodsaaklike goedere te koop of te gaan werk. Mense moet in die openbaar ’n masker dra.
11. Oor winkels
Alle winkels mag nou oopmaak, en winkels mag enige produk verkoop. Dit beteken winkels wat elektronika, meubels, somersklere en speelgoed verkoop, mag nou ook oopmaak. Op vlak 4 kon dié produkte slegs aanlyn verkoop word.
Meer oor: Staat Van Inperking | Koronavirus | Vlak 3 | Vlak 4 | Inperking | Covid-19